**Veiledning til henvisning til PP-tjenesten**

**Grunnskole**

**Henvist av:**

For elever i skolen er det skolen som er delegert myndighet av skoleeier til å henvise

PP- tjenesten. Denne myndighet er gitt til rektor og kan ikke delegeres til lærere eller andre ved skolen.

Foresatte som er bekymret for utvikling og utbytte av opplæringstilbudet må kontakte skolen, slik at skolens undersøkelsesfase iverksettes.

**Henvisningsgrunn:**

Hva man ønsker at PP-tjenesten skal gjøre bør man ha tenkt igjennom før henvisning. Det skal alltid ha vært et samarbeid med foreldrene i forkant.

PP-tjenesten er et sakkyndig organ for kommunen ved spørsmål om spesialundervisning. Man kan henvise til PP-tjenesten på individnivå for en sakkyndig vurdering etter Opplæringsloven.

PP-tjenesten utreder og skriver rapporter på lese- og skrivevansker også der hvor det ikke er faglige avvik som tilsier spesialundervisning.

VIVA kan henvise PP-tjenesten i forbindelse med rapport knyttet til tilskudd 1 eller 2.

**Vanskeområde:**

Henviser krysser av for ett eller flere områder de opplever som utfordrende for eleven. Ved utredning i PP-tjenesten kan det fremkomme andre vanskeområder.

**Samtykkeskjema:**

Alt individrettet arbeid i PP-tjenesten er samtykkebasert. Det innebærer at det må foreligge samtykke før PP-tjenesten kan opprette en sak. Der det ikke foreligger gyldig samtykke vil PP-tjenesten avvise henvisningen.

Hver gang PP-tjenesten skal gjøre et nytt oppdrag f.eks. i form av en ny sakkyndig vurdering, må det foreligge nytt samtykke. Foreldrene skal få ta et aktivt valg hver gang PP-tjenesten gjør nye oppdrag.

**Vedlegg**

**Pedagogisk rapport:**

Første gang en elev henvises PP-tjenesten fra skolen, skal det alltid foreligge en pedagogisk rapport. Det er skolens plikt å arbeide systematisk og profesjonelt med læringsmiljøet og enkeltelever. Dette arbeidet skal arbeides med i skolens profesjonsfellesskap og utgjør grunnlaget for bekymring som kan oppstå knyttet til enkeltelever. Dette arbeidet skal synliggjøres i den pedagogiske rapporten i tråd med de plikter loven gir til elever i norsk skole. Mangel av et slikt arbeid i forkant av henvisning til PP-tjenesten er et brudd på opplæringsloven, og vil da medføre feil i saksbehandlingen. PP-tjenesten kan ved slike tilfeller avvise henvisningen.

**Konklusjon på undersøkelsesfasen i skolen etter §5.4.**

Bekymring knyttet til elevers utbytte av opplæringen plikter skolen til å samarbeide tett med foresatte og initiere en undersøkelsesfase av elevens opplæringstilbud og behov. Denne fasen avsluttes med at skolen konkluderer med at eleven har eller ikke har et

tilfredsstillende utbytte av opplæringen. Skolen må informere foresatte om undersøkelsen og undersøkelsens konklusjon.

Foresatte kan kreve at skolen henviser PP-tjenesten uavhengig av konklusjon.

**Årsrapport:**

Ved en rehenvisning av elever til PP-tjenesten så er det årsrapporten som danner grunnlaget.

**Dokumentasjon på hørselsundersøkelse:**

Hørselsvansker kan medføre et mangfold av vansker, og henvisninger hvor det ikke foreligger hørselsundersøkelse vil kunne bli avvist av PP-tjenesten.

Henviser må vurdere om det er tilstrekkelig med undersøkelse på helsestasjonen eller om det bør foreligge undersøkelse fra øre-nese-hals spesialist.